L'Ajuntament de Bétera celebra el Dia de la Policia Local
20 de setembre de 2024

• En un acte institucional s'ha reconegut la labor dels agents amb 25 anys de servei i s'ha fet una menció especial als agents jubilats.

Baix l'empar dels Sants de la Pedra, Abdó i Senent, patrons de la Policia Local de Bétera, els agents han celebrat aquest 19 de setembre el seu dia amb un acte institucional, organitzat per l'Ajuntament del municipi, on s'ha reconegut el mèrit dels seus agents amb 25 anys de servei i una menció especial als agents jubilats. Un dia que també ha comptat amb un matinal d'activitats en les quals han participat amics i familiars.

En eixe sentit, l'Ajuntament de Bétera ha volgut posar en valor la gran faena policial amb aquest solemne acte en el Saló de Plens del Castell. “L'Equip de Govern Municipal hem volgut reprendre la celebració del Dia de la nostra Policia per a reconéixer la gran labor que, dia rere dia, realitzen els nostres agents per a garantir la seguretat de tots els veïns i veïnes i vetlar pel compliment de les normes de convivència que facen de Bétera un municipi amb una gran qualitat de vida”, ha explicat l'Alcaldessa de Bétera, Elia Verdevío.

L'Alcaldessa al costat del regidor de Seguretat Ciutadana, Manuel Pérez i l'Inspector en Cap de la PLB, Juan Antonio Segura, ha sigut l'amfitriona d'aquest acte al qual també han acudit membres de la Corporació Municipal, així com el Comandant del Lloc Principal de la Guàrdia Civil de Bétera, Alcaldes i Inspectors Caps de la Policia Local de municipis veïns.

L'acte commemoratiu ha començat amb les paraules del regidor de Seguretat Ciutadana qui ha agraït als membres de la Policia Local de Bétera “que diàriament demostren un compromís indestructible i una proximitat amb els ciutadans que és digna d'admiració”.

Al seu torn, Manuel Pérez ha assenyalat les millores significatives que s'han realitzat en l'últim any dins del Pla de Millora i Modernització de la PLB igual que les campanyes i actuacions més destacades. En definitiva, ha indicat que “estem aconseguint grans avanços, però també ens enfrontem a grans desafiaments. La seguretat de Bétera no és negociable, per això des de l'Ajuntament, continuarem lluitant i reivindicant millors condicions per als nostres cossos i forces de seguretat de l'Estat perquè així aconseguirem construir entre tots una Bétera més segura, moderna i preparada per al futur”.

A continuació ha pres la paraula l'Inspector en Cap que ha volgut també agrair públicament “la implicació i professionalitat del cos de la Policia Local de Bétera” així com destacar “la labor d'aquells agents que han realitzat serveis concrets les actuacions dels quals han tingut una especial transcendència en la societat beterense”.

Abans de començar la cerimònia de les condecoracions s'ha projectat un audiovisual que ha arreplegat a la perfecció el treball que realitza diàriament el cos, destacant la intensa activitat amb la qual conviuen i el valor inherent que els caracteritza.

Cerimònia de condecoracions

El moment més emotiu de la vesprada, ha tingut lloc en la Cerimònia de Condecoracions on, en primer lloc, s'ha reconegut la labor dels agents amb 25 anys en el servei. Els agents: Jaime N.M, Vicente E.S, i Vicente Ll.O han obtingut la medalla als 25 anys de servei per la seua dedicació, sacrifici i lliurament a Bétera. Mentre que José Antonio S.A i Ramón B.G han obtingut una menció especial per la seua jubilació després d'una trajectòria exemplar en el lloc.

L'Alcaldessa ha sigut l'encarregada de clausurar l'acte amb unes paraules de reconeixement i agraïment “per la dedicació, l'esforç i el compromís de la nostra Policia Local, un cos que garanteix la seguretat i el benestar de tots els nostres veïns i veïnes. El seu treball, que moltes vegades passa desapercebut, és fonamental perquè puguem viure en un poble més segur, ordenat i cohesionat”.

En eixa línia, Verdevío, ha volgut també destacar que “la seua presència ens dona tranquil·litat i ens recorda que no estem sols” I ha posat en valor a les famílies dels agents “el suport que vos brinden els vostres sers estimats és essencial per a desenvolupar la gran labor de servei públic que realitzeu, sempre mirant pel benestar del conjunt de la nostra ciutadania”.

A més, ha recordat als allí presentes que “la col·laboració i coordinació entre els diferents cossos de seguretat de l'Estat és primordial per a tindre un municipi més segur” i ha agraït la presència dels múltiples Inspectors que han acudit a l'acte, mostra del treball conjunt que realitzen tots.

Per a finalitzar ha afirmat que “només en un entorn segur pot prosperar un poble, i eixa seguretat està garantida cada dia per la nostra Policia Local”.

Activitats matinals

Al seu torn, durant el matí les portes de la Reguarda de la Policia Local de Bétera s'han obert per a rebre a amics i familiars dels agents que han volgut festejar amb ells aquest dia. Un matí que també ha comptat amb un concurs de tir, visites dels escolars a les instal·lacions policials i un campionat de pàdel.